b'\n_START_ARTICLE_\nErbilis\n_START_SECTION_\nIstorija\n_START_PARAGRAPH_\nManoma, kad Erbilis yra vienas i\xc5\xa1 seniausi\xc5\xb3 nuolat apgyvendint\xc5\xb3 miest\xc5\xb3 pasaulyje. Miestieti\xc5\xa1kas gyvenimas Erbilyje buvo gyvenamas bent nuo XXIII a. pr. m. e. Manoma, kad miesto pavadinimas kilo i\xc5\xa1 \xc5\xa1umer\xc5\xb3 kalbos ir rei\xc5\xa1kia \xe2\x80\x9eauk\xc5\xa1tutinis miestas\xe2\x80\x9c. Erbilis minimas \xc5\xa1umer\xc5\xb3 \xc5\xa1altiniuose, kuomet j\xc4\xaf nusiaub\xc4\x97 \xc5\xaaro valdovas Amarsinas. Ilgus am\xc5\xbeius (nuo 2000 iki 608\xc2\xa0m. pr. m. e.) miestas priklaus\xc4\x97 Asirijai. Manoma, kad Medijos karalius Kiaksaras \xc4\x8dia \xc4\xafkurdin\xc4\x99s iran\xc4\x97n\xc5\xb3 taut\xc4\x85 sagartie\xc4\x8dius. 547 m. pr. m. e. pers\xc5\xb3 valdovas Kyras Didysis u\xc5\xbekariavo Asirij\xc4\x85, o Erbil\xc4\xaf pavert\xc4\x97 Asirijos satrapijos sostine. \xc4\x8cia gyven\xc4\x99 sagartie\xc4\x8diai nuolat k\xc4\x97l\xc4\x97 sukilimus prie\xc5\xa1 persus. 521 m. pr. m. e. Darijus I atsiunt\xc4\x97 armij\xc4\x85 numal\xc5\xa1inti sukilimo. Pasak Behistuno \xc4\xafra\xc5\xa1\xc5\xb3, tai buv\xc4\x99s paskutinis Medijos sukilimas._NEWLINE_331 m. pr. m. e. netoli Erbilio \xc4\xafvyko Gaugamel\xc5\xb3 m\xc5\xab\xc5\xa1is, kuriame Aleksandras Makedonietis nugal\xc4\x97jo Darijaus III armij\xc4\x85. I-II a. Erbilis buvo asir\xc5\xb3 valstyb\xc4\x97s Adiaben\xc4\x97s sostine. Miestas tapo ankstyvuoju sir\xc5\xb3 krik\xc5\xa1\xc4\x8dionyb\xc4\x97s centru. 1397\xc2\xa0m. miest\xc4\x85 suniokojo Tim\xc5\xabro antpuolis. V\xc4\x97liau miest\xc4\x85 vald\xc4\x97 \xc4\xafvairios arab\xc5\xb3 bei tiurk\xc5\xb3 valstyb\xc4\x97s. Erbilis tapo svarbiu prekybiniu centru tarp Bagdado ir Mosulo. Osman\xc5\xb3 laikais ant senovinio piliakalnio (telo) pastatytas fortas.'